【耀眼精選】德心知遇出頭良機
2024年04月03日 00:00
東網電視
更多新聞短片
泥地賽場地狀況比起谷草更加難捉摸,你估利內疊嘅時候,就跑晒中外疊馬畀你睇;到你諗住後上馬外面有得冚,貼欄前置馬就排隊返晒嚟。而最、最、最難搞嘅係諗住穩陣啲,等一兩場睇吓利內定利外,就嚟個單日轉向,甚至巴黎鐵塔反轉再反轉,搞到投注人突然變晒做信徒,聽晒耶穌話,「有人打你的右臉,連左臉也轉過來由他打。」有財力嘅,可以做兩手準備,一注買內疊、一注買外面追。
第3場四班1200米,蔡廐「德心知遇」搏嚟搏去都係得個近字,今次轉戰泥地似乎用到最後一招。同樣出自All Too Hard嘅廐侶「魅力寶駒」,2月頭響同程爆18倍冷門,呢系馬嘅泥地性能如何,練者心中有數,今晚編跑兩場同班同程賽事,令到實力馬分散,應該係「德心知遇」出頭良機。
另一組第4場四班1200米賽事,「實力哥」至今兩戰泥地都交出班頂水準,照計三甲一席應該走唔甩。配腳有幾匹馬可以考慮,「機械騎士」初出拍住「鑽飾翱翔」而先過「龍騰飛翔」過終點。初出嘅「日頌月讚」,上下兩線都帶有濃厚北美色彩,試閘步密密好肯走,只係排11檔客觀條件吃虧,會唔會影響出擊意欲?